Suurmestarin palatsi (Valletta)

Suurmestarin palatsi (, ) on Maltan pääkaupungissa Vallettassa sijaitseva 1500–1700-luvulla rakennettu palatsi. Palatsi toimi Johanniittain ritarikunnan suurmestarin palatsina ritarikunnan hallitessa Maltan saaria vuodesta 1530 vuoteen 1798. Napoleon Bonaparten joukot valtasivat Maltan Johannittain ritarikunnalta 1798, jonka jälkeen palatsi tunnettiin nimellä Kansallinen Palatsi. Vuonna 1800, kun britit valtasivat Maltan Ranskalta palatsi toimi kuvernöörin palatsina (malt. "Palazz tal-Gvernatur", eng. "The Governor's Palace").
Brittien valtakaudella Suurmestarin palatsi, tai Kuvernöörin palatsi, toimi myös virallisena kuninkaallisena asuntona eri kuvernöörien edustaessa monarkiaa ja hallitsijaa. Brittiläiset monarkit asuivat palatsissa usein vierailessaan Maltalla erinäisten edustustehtävien yhteydessä.
Nykyisin Suurmestarin palatsi toimii Maltan presidentin virallisena asuntona sekä museona. Rakennuksessa toimi myös Maltan parlamentti vuodesta 1921 vuoteen 2015. Heritage Maltan ylläpitämässä museo-osassa vierailijat pääsevät tutustumaan palatsin edustushuoneisiin, sekä asekokoelmaan. Palatsin kävi läpi mittavan 40 miljoonan euron restauroinnin osittain Euroopan unionin rahoittamana, ja avattiin yleisölle 12. tammikuuta 2024.
Historia ja arkkitehtuuri.
Ennen rakennustöitä.
Johanniittain ritarikunnan perustaessa Vallettan kaupungin vuonna 1566 ritarikunnan alkuperäinen suunnitelma oli rakentaa Suurmestarin palatsi kaupungin eteläosan korkealle kohdalle. Palatsin tuleva rakennuspaikka kuitenkin vaihtui myöhemmin tontille, jolla sijaitsi jo muutamia rakennuksia, kuten vuonna 1569 rakennettu ritari Eustachio del Monten talo, sekä noin vuonna 1571 rakennettu Johannittain ritarikunnan Italian ryhmän "auberge". Molemmat rakennukset oli sunnitellut maltalainen arkkitehti Girolamo Cassar.
Palatsin rakentaminen.
Vuonna 1571 suurmestari Pierre de Monte siirsi Johanniittain ritarikunnan pääesikunnan Vallettaan. De Monte asui tuolloin veljenpoikansa Eustachio de Monten talossa. Johanniittain ritarikunnan neuvosto päätyi ostamaan de Monten veljenpojan talon ja rakennuksesta ryhdyttiin muokkaamaan palatsia ritarikunnan suurmestarille vuonna 1574. De Monte ei koskaan ehtinyt nähdä palatsin valmistumista, sillä hän kuoli kesken rakennustöiden. Hänen seuraajakseen valittiin Jean de la Cassière. Aikaisemmin mainittu ritarikunnan Italian ryhmä muutti uuteen palatsiin vuonna 1579, ja heiltä vapautunut "auberge" liitettiin osaksi uutta Suurmestarin palatsia. Vallettan Suurmestarin palatsi valmistui manierismiseen tyyliin Glormo Cassarin suunnitelmien mukaisesti.
Ritarikunnan aikaiset muutokset.
Myöhemmin eri suurmestarit muokkasivat palatsia, jonka johdosta se sai nykyisen barokkityylisen luonteensa. Vuonna 1724 Nicolau Nasoni maalasi palatsin pääkäytävän sisäkatot näyttävillä freskoilla António Manoel de Vilhenan toimiessa maistraattina. 1740-luvulla suurmestari Manuel Pinto da Fonseca teki suuria muutoksia palatsiin antaen sille nykyisen ulkomuotonsa. Pinton muutoksiin kuuluivat muun muassa fasadin koristelut, toisen pääsisäänkäynnin avaaminen, sekä kellotornin rakentaminen toiselle sisäpihalle.
Brittien aikakausi.
Brittien valloittaessa Maltan saaret ranskalaisilta vuonna 1800 Suurmestarin palatsista tuli Kuvernöörin palatsi. Maltan ollessa brittien protektoraatti palatsin keittiö muutettiin anglikaaniseksi kappeliksi. Palatsin kellotorniin asennettiin optinen lennätin 1840-luvulla. Toisen maailmansodan aikana palatsi kärsi ilmapommituksen aiheuttamista vaurioista.
Maltan parlamentti kokoontui palatsin gobeliinisalissa vuodesta 1921 vuoteen 1976. Tämän jälkeen parlamentti siirtyi kokoontumaan entiseen asevarastoon. Maltan parlamenttitalo valmistui Vallettaan vuonna 2015 ja parlamentti siirtyi kokoontumaan sinne 4. toukokuuta 2015.
Maltan itsenäisyyden aika.
Maltan itsenäistyttyä 1964 Suurmestarin palatsista tuli Maltan kenraalikuvernöörin hallintopiste. Vuonna 1974 Maltan valtionpääksi tuli ensimmäistä kertaa presidentti ja palatsi muutettiin presidentin kansliaksi. Nykyisin palatsissa toimii myös museo.
Suojelu.
Suurmestarin palatsi lisättiin Maltan muinaisjäännösten luetteloon 1925. Nykyisin palatsi on Maltan saarten kansallisen kulttuuriomaisuuden luettelon suojeluluokkaan 1 listattu kansallinen monumentti.